Фаренгейт 9/11

Фаренгейт 9/11 (англи. Fahrenheit 9/11) —америкийн найруулагч, улс төрийн идэвхтэн Майкл Фрэнсис Мур (англи. Michael Francis Moore)-ын  2004 онд бүтээсэн баримтат кино. АНУ-ын Ерөнхийлөгч бага Жорж Бушийг 2001 оны 9-р сарын 11-ний үйл явдалд оролцсон гэх мэт шүүмжлэлтэй баримтат кино юм. Мөн Майкл Мур уг кинонд Афганистан, Ирак дахь дайны шалтгааны талаар өөрийн үзэл бодлоо илэрхийлжээ.

Энэ кино 2004 оны 6-р сарын 25-нд АНУ, Канадын кино театруудад нээлтээ хийж, 222 сая ам.долларын (үүнээс 119 сая нь АНУ-д, 103 сая нь бусад орнуудад) орлого олсон нь бүх цаг үеийн баримтат кинонууд дотроос тэргүүн байрыг эзэлжээ. 

"Фаренгейтийн 9/11" баримтат кино нь 2004 онд Каннын кино наадмын гол шагнал "Алтан навч" (франц. Palme d'Or) шагналыг хүртсэн байна. 2009 онд Их Британий өдөр тутмын "The ​​Daily Telegraph" сонин уг баримтат киног "21-р зууны шилдэг кино" гэж нэрлэжээ.

 Киноны агуулга 
"Фаренгейт 9/11" баримтат киног Майкл Мур өөрөө бичсэн "Миний эх орон, хаана байна нөхөр минь ?"  (англи. Dude, where is my country?) нэртэй номын материал дээр үндэслэн бүтээсэн байна. Мур Иракийн дайныг Ж.Буш, Осама бен Ладен хоёрын хувийн санал бодлын зөрөлдөөнөөс үүдэлтэй гэж үздэг бөгөөд АНУ-ын цэрэг элсүүлэх агентлаг залуучуудыг цэрэг болгохын тулд шударга бус арга хэрэглэдэг гэж үздэг байна. Түүгээр ч барахгүй Мурын танилцуулсан материалд үндэслэн Буш, Осама бен Ладен хоёрын хооронд олон жилийн харилцан ашигтай хамтын ажиллагаа байсан гэж дүгнэж болох бөгөөд тэр хоёрын гэр бүлийн хооронд байгуулсан гэрээ хэлэлцээрээс улбаатай юм гэж үзжээ. Энэхүү кино нь газрын тос, зэвсгийн наймааны гэрээ хэлцэл гэх мэт хамтын ажиллагааны ашиг сонирхол, сэдвийг онцолсон байна.

Уг кино 2000 оны ерөнхийлөгчийн сонгуулийн үеэр Жорж Буш өрсөлдөгч Ал Гор- оос цөөн санал авсан ч ялагчаар тодорсон тухай шүүмжлэлээр эхэлдэг. Мурын киноны эхэнд Жорж Бушийн улс төрийн холбоотнууд (түүний үеэл Жон Эллисийг оролцуулаад) Fox News-т өгсөн ярилцлагаас иш татсан нь Бушийг сонгуулийн дүн гарахаас өмнө ялагчаар зарлах хэрэгтэй гэсэн санааг илэрхийлжээ. Дараа нь Мур Флорида мужид гарсан маргаантай үр дүнгийн асуудлыг хөндөж, Жорж Бушийн ялалтыг түүний ах амбан захирагч Жеб Бушийн тусламжтайгаар баталгаажуулж, хар арьст сонгогчдын санал өгөх эрхийг хязгаарлах хувилбаруудыг гаргав.

Бушийн ерөнхийлөгчөөр сонгогдсон эхний жилийн үйл ажиллагаанд хийсэн цаашдын дүн шинжилгээ нь 2001 оны 9-р сарын 11-ээс өмнө Буш ажлынхаа 42 хувийг амралтанд зарцуулсан болохыг харуулж (Вашингтон Пост сонины статистик мэдээ), түүний дотор Кроуфорд дахь эдлэн газартаа 54 хоног, Кэмп Дэвид дэх ерөнхийлөгчийн харшид 38 хоног болон Мэн муж дахь эцэг эхийнхээ эдлэнд 4 хоног хамт байсан зэргийг дурджээ. Энэхүү мэдээллийг өгөхдөө Буш гэр бүлийнхэнтэйгээ гольф тоглож, загасчилж, нохойгоо хооллож буйг харуулсан дүр зураг оруулжээ.